તો, એહમદ મિયાંની ‘બાગી 2’ બની છે 2016માં આવેલી તેલુગુ ફિલ્મ ‘ક્ષણમ’ પરથી, જેમાં એક એનઆરઆઈ ઈન્વેસ્ટમેન્ટ બૅન્કર પોતાની ભૂતપૂર્વ પ્રેમિકાની પાંચ વર્ષની અપહૃત બાળકીને શોધવા હૈદરાબાદ આવે છે… રણબીર પ્રતાપ અથવા રૉની (ટાઈગર શ્રોફ) અને નેહા (દિશા પટની) કૉલેજ ફ્રેન્ડ્સ-કમ-લવર છે, રાધર હતાં. કન્યાના પિતાશ્રીને ઉનકા રિશ્તા મંજૂર ન થા એટલે નેહાનાં લગ્ન ગોવાના બિઝનેસ ટાઈકૂન શેખર (દર્શન કુમાર) સાથે થઈ ગયાં છે, બન્ને લાંબા સમયથી મળ્યાં નથી. એક દિવસ રૉનીને નેહાનો સંદેશો મળે છે કે મને તારી જરૂર છે. મળવા આવ. રૉની ગોવા પહોંચે છે. નેહા કહે છે કે બે મહિના પહેલાં એની બચ્ચી રેહા કિડનૅપ થઈ ગઈ છે, પોલીસ કંઈ કરતી નથી, પતિ સાવ ડિપ્રેસ્ડ છે. કોઈ માનવા તૈયાર નથી કે નેહાને કોઈ દીકરી હતી. ગોવાવાસી એમ જ કીધે રાખે છે કે નેહાનું માનસિક સંતુલન ઠીક નથી. હવે, ભારતીય લશ્કરમાં મેજર એવો બાવડાંબાજ રૉની એકમાત્ર આશરો છે. એ જ રિયાને શોધી શકશે. એ પછી, એક કે બાદ એક એવી ઘટના બને છે કે રૉનીને યકીન થઈ જાય છે કે સાલું, આ લાગે છે એના કરતાં મોટું કાવતરું છે. કેમ કે ડ્રગ્ઝ, ડ્રગિસ્ટના સ્વર્ગ સમા ગોવામાં એને ઈન્ડિયન્સ ઉપરાંત રશિયન-નાઈજિરિયન ચરસના બંધાણી, વેપારી મળે છે.